La disposició addicional segona de la Llei 1/2008, de 20 de febrer, de contractes de conreu, determina que les parts contractants dels contractes de conreu han de comunicar al departament competent en matèria d'agricultura i ramaderia la formalització dels contractes per tal que siguin inscrits al Registre administratiu de contractes de conreu.
Fins a la promulgació de la Llei 1/2008, de 20 de febrer, de contractes de conreu, la normativa reguladora del Registre administratiu de contractes de conreu, constituïda pel Decret 227/1986, de 4 d'agost, pel qual es crea el Registre especial d'arrendaments rústics de Catalunya, només preveia la inscripció dels contractes d'arrendament rústic.
La Llei 1/2008, de 20 de febrer, ha actualitzat la normativa en aquesta matèria amb la inclusió de la totalitat de contractes de conreu i, per tant, es fa convenient actualitzar la normativa reguladora del Registre d'aquests contractes i fixar amb més detall el procediment d'inscripció i les dades que han de constar al Registre esmentat, i possibilitar la utilització de les noves tecnologies i la comunicació telemàtica.
El Decret preveu l'obligatorietat de comunicar per part dels contractants al Registre la formalització del contracte de conreu que formalitzin, a diferència del que preveia el Decret 227/1986, de 4 d'agost, que preveia que la inscripció era voluntària.
Igualment preveu, tal com feia el Decret 227/1986, de 4 d'agost, que la inscripció al Registre pot ser un requisit per a les mesures de foment que emprengui l'Administració de la Generalitat que afectin les explotacions agràries en règim d'algun contracte de conreu.
El Registre s'estructura en llibres que corresponen als assentaments registrals que es practiquen: llibre de contractes de conreu i llibre de contractes d'arrendaments rústics anteriors a la Llei 1/2008, de 20 de febrer, de contractes de conreu.
El llibre de contractes de conreu es divideix en sis seccions, que corresponen als cinc contractes tipificats a la Llei i una darrera secció per a altres contractes de conreu no tipificats.
Pel que fa a les dades a inscriure en el Registre, s'ha considerat que han de ser tant les que poden incidir en la seguretat jurídica de les persones interessades com les dades que poden servir per a l'exercici de les competències de l'Administració agrària, com són la referència al Sistema d'Informació Geogràfica de Parcel·les Agrícoles de Catalunya (SIGPAC) o el sistema productiu de l'explotació, en relació amb les mesures de foment que estableixi l'Administració de la Generalitat.
S'estableix un règim transitori per als contractes existents a l'entrada en vigor de la Llei 1/2008, de 20 de febrer, de contractes de conreu, que possibilita que aquests contractes es vagin inscrivint en els diferents llibres del Registre a mesura que s'adaptin al contingut de la Llei.
D'acord amb el dictamen de la Comissió Jurídica Assessora, a proposta del conseller d'Agricultura, Alimentació i Acció Rural, i d'acord amb el Govern,
1.1 L'objecte d'aquest Decret és la regulació del Registre administratiu dels contractes de conreu de Catalunya (en endavant, Registre) i la comunicació de la formalització d'aquests contractes per les parts signatàries.
1.2 En el Registre s'inscriuen aquelles dades dels contractes de conreu a què fa referència l'apartat 3 de l'article 5.
2.1 L'àmbit territorial del Registre s'estén sobre tots els contractes de conreu que es formalitzen sobre finques rústiques ubicades a Catalunya.
2.2 Si un contracte de conreu comprèn una o diverses finques que es troben ubicades en part a l'àmbit territorial de Catalunya i en part a fora, només és susceptible d'inscripció en la part corresponent a finques rústiques ubicades a Catalunya.
L'òrgan administratiu que gestiona aquest Registre ha de comunicar les circumstàncies del contracte als registres afectats de fora de l'àmbit territorial de Catalunya, en el termini màxim d'un mes a comptar de l'assentament al llibre corresponent.
3.1 El Registre es fonamenta en els principis de legalitat, simplificació administrativa, coordinació i col·laboració.
El Registre es gestiona sota els principis d'eficàcia, eficiència, utilització de mitjans electrònics i gratuïtat.
3.2 Les persones que acrediten un interès legítim i directe poden examinar el contingut del Registre, així com sol·licitar i obtenir l'expedició, si escau, de nota simple o certificació positiva o negativa, en relació amb l'existència o el contingut literal o extracte dels documents registrats, sens perjudici de l'aplicació, en tot cas, de la normativa vigent en matèria de protecció de dades de caràcter personal.
Correspon al titular de la Subdirecció General d'Estratègia Rural, com a òrgan encarregat de la gestió del Registre, verificar l'existència d'aquest interès legítim.
3.3 La gestió del Registre es realitza en suport informàtic.
3.4 El Registre és gratuït per als actes d'inscripció i l'examen del seu contingut.
4.1 El Registre s'adscriu a la Direcció General de Desenvolupament Rural del departament competent en matèria d'agricultura, ramaderia i acció rural.
4.2 L'òrgan encarregat de la gestió del Registre és la Subdirecció General d'Estratègia Rural, dependent de la Direcció General de Desenvolupament Rural.
Organització i dades inscriptibles
5.1 El Registre s'organitza per mitjà dels instruments següents:
a) Llibre de contractes de conreu.
b) Llibre de contractes d'arrendament rústic anteriors a la Llei 1/2008, de 20 de febrer, de contractes de conreu.
5.2 El llibre de contractes de conreu es divideix en cinc seccions:
a) Secció de contractes d'arrendament rústic.
b) Secció de contractes de parceria.
c) Secció de contractes de masoveria.
d) Secció de contractes de conservació de patrimoni natural.
e) Secció de contractes de pastures.
f) Secció d'altres contractes de conreu.
5.3 A les inscripcions a cadascuna de les seccions del llibre de contractes de conreu hi consten les circumstàncies següents:
a) Nom i cognoms o raó social, adreces, números del DNI, NIE o NIF, corresponents a les parts contractants i al representant, si s'escau, i sexe.
b) Data de naixement de les persones físiques signants del contracte.
c) Finca o finques objecte de contracte, referència SIGPAC amb la seva superfície, ubicació i altres circumstàncies que en permeten la individualització i el sistema d'explotació.
d) Naturalesa dels drets que es detinguin sobre la finca.
f) Referència del número d'explotació, si escau.
g) Relació d'edificis i instal·lacions afectes a l'explotació, si escau.
6.1 Les parts contractants de qualsevol dels contractes de conreu han de comunicar la seva formalització al Registre, als efectes de la inscripció de les dades dels contractes a què fa referència l'article 5, amb aportació d'una còpia del contracte corresponent.
La comunicació es pot formular també mitjançant el model que l'Administració de la Generalitat posa a disposició de les persones interessades al web institucional de l'Administració de la Generalitat, www.gencat.cat, signat per totes dues parts.
6.2 La comunicació es pot formular per alguna de les parts contractants o per ambdues, llevat que s'utilitzi el model normalitzat que preveu l'apartat anterior.
7.1 Un cop presentada la documentació al Registre, es procedeix a la inscripció a la secció del llibre del Registre de contractes de conreu corresponent, la qual es comunica per part de l'òrgan encarregat de la gestió del Registre a les parts contractants.
7.2 En el supòsit que en la documentació del contracte de conreu que s'ha inscrit s'observi alguna mancança de caràcter substancial que impedeixi l'obtenció d'un nivell d'informació indispensable per a l'exercici de les funcions de l'Administració agrària, l'òrgan encarregat de la gestió del Registre ho comunicarà, en el termini de 20 dies, a les parts contractants per tal que efectuïn les esmenes corresponents en el termini d'un mes, amb l'advertència que si no es procedeix a esmenar les mancances observades, aquest fet pot impedir la consideració del compliment del requisit previ a què fa referència l'article 11.2.
Les modificacions que es produeixen en el contracte o les seves rescissions que afectin dades dels contractes a què fa referència l'article 5 s'han de comunicar al Registre, als efectes de practicar els assentaments corresponents i d'acord amb el procediment que estableix l'article 7.
Els assentaments del llibre del Registre de contractes de conreu es cancel·len a instància de les parts o, si s'escau, dels seus successors, quan s'acrediti la finalització o rescissió, si s'escau, dels contractes.
Les comunicacions, les notificacions i l'expedició de còpies o certificacions que emet el Registre es poden realitzar per mitjans electrònics d'acord amb el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat.
11.1 El contingut dels llibres del Registre no afecta la validesa ni els efectes jurídics de l'acte registrat, els quals operen al marge del Registre.
11.2 En les mesures de foment que concedeixi la Generalitat de Catalunya a les explotacions agràries, serà requisit previ que els contractes de conreu corresponents o les seves modificacions, si s'escau, estiguin comunicats al Registre quan així ho indiquin les bases reguladores corresponents.
Es crea, adscrit al Departament d'Agricultura, Alimentació i Acció Rural, el fitxer de dades de persones físiques i representants de persones físiques i jurídiques signants dels contractes de conreu objecte d'inscripció en el Registre administratiu de contractes de conreu, amb el contingut que preveu l'article 20 de la Llei orgànica 15/1999, de 13 de desembre, de protecció de dades de caràcter personal, i que es detalla a l'annex.
El departament competent en matèria d'agricultura, ramaderia i desenvolupament rural ha de promoure, de conformitat amb el Decret 56/2009, de 7 d'abril, per a l'impuls i el desenvolupament dels mitjans electrònics a l'Administració de la Generalitat, les mesures necessàries per tal que l'accés al Registre es pugui efectuar a través dels mitjans electrònics.
Pels contractes de conreu existents a l'entrada en vigor de la Llei 1/2008, de 20 de febrer, de contractes de conreu, les parts contractants, en el moment en què s'hagi complert el termini màxim de durada del contracte i a partir de la primera pròrroga o les successives, han de comunicar aquesta circumstància al Registre en els termes que estableix l'article 6 i d'acord amb el que disposa la disposició transitòria de la Llei esmentada.
Mentre no es produeix la inscripció a què fa referència la disposició transitòria primera, les dades dels contractes vigents a l'entrada en vigor de la Llei 1/2008, de 20 de febrer, de contractes de conreu, que estiguin inscrits en l'anterior Registre especial d'arrendaments rústics de Catalunya s'inscriuen d'ofici per part de l'òrgan encarregat de la gestió del Registre en el llibre de contractes d'arrendaments rústics anteriors a l'esmentada Llei 1/2008.
Els contractes de conreu formalitzats amb posterioritat a l'entrada en vigor de la Llei 1/2008, de 20 de febrer, de contractes de conreu, i abans de l'entrada en vigor d'aquest Decret, i que han estat comunicats per al seu enregistrament, seran objecte d'inscripció d'ofici per part de l'òrgan encarregat del Registre en el llibre i la secció corresponents, d'acord amb el procediment que estableix l'article 7.
Es deroga el Decret 227/1986, de 4 d'agost, pel qual es crea el Registre especial d'arrendaments rústics de Catalunya.
Fitxer del Registre administratiu de contractes de conreu de Catalunya
Finalitat: registre de les persones físiques i dels representants de persones físiques o jurídiques que formalitzen contractes de conreu sobre finques rústiques ubicades a Catalunya.
Usos: tenir coneixement dels contractes de conreu formalitzats a Catalunya per a l'exercici de les funcions de l'Administració agrària.
Persones i col·lectius afectats: totes les persones físiques i representants de persones físiques o jurídiques signants d'algun contracte de conreu regulat a la Llei 1/2008, de 20 de febrer, de contractes de conreu.
Procediment de recollida de dades: a través de les sol·licituds d'inscripció en el Registre o de les seves modificacions, o de la tramesa dels contractes, que inclou la possibilitat de transmissió electrònica.
Procedència de les dades: de la mateixa persona interessada i del representant legal de les persones físiques i jurídiques.
Estructura bàsica del fitxer i descripció del tipus de dades de caràcter personal incloses: dades de caràcter identificatiu dels titulars persones físiques signants dels contractes de conreu o representants de persones jurídiques signants d'aquests contractes.
a) Dades de caràcter identificatiu:
Document nacional d'identitat (DNI), número d'identificació fiscal (NIF) o número d'identificació d'estranger (NIE) i sexe.
Nom i cognoms, si s'escau, del representant legal de la persona jurídica signant del contracte, i el seu NIF.
Data de naixement de les persones físiques signatàries del contracte.
Sistema de tractament: automatitzat.
Cessions de dades de caràcter personal: ministeri competent en matèria d'agricultura, ramaderia i desenvolupament rural; òrgans de la Unió Europea competents en matèria d'agricultura, ramaderia i desenvolupament rural; comunitats autònomes que tinguin registres equivalents; persones físiques o jurídiques que acreditin un interès legítim i directe, i institucions i organismes de caràcter oficial i administracions públiques per fer tractaments estadístics desglossats per sexe.
Transferència internacional de dades: no se'n preveuen.
Òrgan administratiu responsable: direcció general competent en matèria de desenvolupament rural del Departament d'Agricultura, Alimentació i Acció Rural.
Unitat administrativa davant la qual es pot exercir el dret d'accés, rectificació, cancel·lació i oposició: subdirecció general competent en matèria d'estratègia rural del Departament d'Agricultura, Alimentació i Acció Rural ( [EMAIL] ).
Mesures de seguretat amb indicació del nivell exigible: nivell bàsic.